ต่างชาติผวาการเมืองขายหุ้น 6.7 พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

...ทีมข่าวการเงิน
ความเคลื่อนไหวของฝั่งตลาดหุ้นไทยเมื่อสัปดาห์ที่ผ่านมา ไม่ได้ผิดความคาดหมาย โดยในช่วง 2 วันทำการหลังเกิดเหตุความรุนแรงเมื่อคืนวันที่ 10 เม.ย. ดัชนีหุ้นรูด 53.50 จุด มาปิดที่ระดับ 736.16 จุด และนับจากวันที่ 8 เม.ย. นักลงทุนต่างชาติได้ขายสุทธิเป็นเงินทั้งสิ้น 6,719 ล้านบาท
ไม่เพียงแต่ปัญหาการเมืองในประเทศจะคอยกดดัชนีหุ้นไทยแล้ว ยังมีปัจจัยลบต่างประเทศมีผลด้วยเช่นกัน จากความกังวลมาตรการทางการเงินที่เข้มงวดของประเทศจีนเพื่อสกัดฟองสบู่แตก 
ผลพวงของการชุมนุมของกลุ่มคนเสื้อแดงย่านราชประสงค์ นอกจากจะกระทบธุรกิจค้าปลีกและโรงแรมในย่านดังกล่าวแล้ว ยังกระทบต่อการประชุมสามัญผู้ถือหุ้นประจำปี 2553 ของบริษัทจดทะเบียน (บจ.) ที่จัดขึ้นโรงแรมในย่านดังกล่าวต้องยกเลิกและย้ายสถานที่ เช่น บริษัท โรงแรมเซ็นทรัลพลาซา บริษัท กระเบื้องหลังคาตราเพชร ธนาคารเกียรตินาคิน บริษัท ศรีอยุธยาประกันภัย บริษัท ยูนิวานิชน้ำมันปาล์ม และบริษัท เอ็ม พิคเจอร์ส เอ็นเตอร์เทนเม้นท์ เป็นต้น
รมว.คลังรับเศรษฐกิจสะเทือน
ขณะที่นายกรณ์ จาติกวณิช รมว.คลัง ยอมรับว่าเป็นห่วงกับสภาพการณ์ทางการเมืองของประเทศว่าจะส่งผลกระทบต่อเศรษฐกิจ แต่ไม่ได้วิตกมากจนเกินไป เพราะในทางหนึ่งก็ยังมีผลกระทบในด้านดีอยู่บ้าง อย่างเช่นการที่ค่าเงินบาทอ่อนค่าลง กลับจะส่งผลดีต่อผู้ส่งออก 
“ผลกระทบของสิ่งที่เกิดขึ้นต่อเศรษฐกิจนั้นเป็นลบอย่างแน่นอน เป็นเรื่องที่น่าผิดหวังอย่างยิ่งถ้ามองว่าในช่วง 15 เดือนที่ผ่านมาไทยประสบความสำเร็จอย่างมากทางด้านเศรษฐกิจ” นายกรณ์ ระบุ
ทั้งนี้ รมว.คลัง ซึ่งถือเป็นบุคคลที่ใกล้ชิดกับนายกรัฐมนตรี ยืนยันว่า นายอภิสิทธิ์ เวชชาชีวะ จะไม่ยอมแพ้ต่อการกดดันจากกลุ่มผู้ประท้วงด้วยการประกาศยุบสภาแน่ เพราะถือว่าจะส่งผลลบอย่างยิ่งต่อประเทศในระยะยาว
ผู้ค้าสลากแยกคอกวัวเจ็บหนัก
กลุ่มผู้ค้าสลากที่มีแผงค้ารวมกว่า 200 แห่ง บริเวณสี่แยกคอกวัว ไปจนถึงหน้าสำนักงานสลากกินแบ่งรัฐบาล ต้องประสบปัญหาการขาดทุนจากการจำหน่ายสลากในงวดออกสลากวันที่ 16 เม.ย. แล้วเกือบ 1,000 ล้านบาท จากปริมาณจำหน่ายลดลง 4050%
สำหรับเหตุการณ์ปะทะระหว่างกลุ่มคนเสื้อแดงและทหารที่แยกผ่านฟ้าลีลาศและถนนราชดำเนิน เมื่อคืนวันที่ 10 เม.ย. ยิ่งทำให้ผู้ค้าสลากต้องเสียหายมากขึ้น
ทั้งนี้ หลังจากก่อนหน้านี้การชุมนุมทำให้ผู้ค้าปลีก ซึ่งปกติจะมารับสลากก่อนออกรางวัล 7 วัน เดินทางเข้ามาไม่สะดวกและหวั่นเกรงอันตรายที่อาจเกิดขึ้น
ผู้ค้าสลาก บอกว่า ผู้ค้ารายกลางและรายย่อยที่ปกติจะมารับสลากไปขายในต่างจังหวัดงวดนี้หยุดเลย และเมื่อผู้ชุมนุมตกลงย้ายไปที่แยกราชประสงค์ทั้งหมด ก็เหลือเวลาให้จำหน่ายในงวดนี้ได้อีกเพียง 1 วันเท่านั้น ซึ่งไม่เพียงพอที่จะจำหน่ายได้หมด 
ที่ผ่านมามีชาวบ้านในต่างจังหวัดอาศัยรถกระบะที่ขนกลุ่มคนเสื้อแดงเข้ามาชุมนุมที่กรุงเทพฯ มาซื้อสลากไปจำหน่ายในม็อบ เท่ากับว่าชาวบ้านได้เงิน 2 ต่อ คือ รายได้จากแกนนำในพื้นที่จ่ายเป็นค่าหัวและรายได้จากการขายสลาก
ขณะเดียวกันผู้ค้าสลากรายใดที่มีรถกระบะเอง ยังได้บวกค่าน้ำมันรถไปกลับคันละ 2,000 บาท 
ล่าสุดราคาสลากที่บริเวณสี่แยกคอกวัวซึ่งเป็นศูนย์กลางค้าส่งลอตเตอรี่ใหญ่ที่สุดในประเทศไทยลดลงอย่างฮวบฮาบ โดยราคาส่งสลากที่จะออก ณ วันที่ 16 เม.ย.เหลือใบจะ 6070 บาท จากราคาเต็ม 80 บาท
ทั้งนี้ คาดว่าในวันที่ 16 เม.ย. ซึ่งเป็นวันหวยออก ราคาที่จำหน่ายจะยิ่งลดลงอีก โดยบางรายใช้วิธีเรียกลูกค้าผ่านกลยุทธ์การขาย 3 ใบ 200 บาท
สำหรับกรณีที่มีข่าวว่าผู้ค้าสลากแยกคอกวัวมีการลงขัน 100 ล้านบาท เพื่อให้แกนนำกลุ่มคนเสื้อแดงย้ายไปจากพื้นที่นั้น แหล่งข่าวเปิดเผยว่า ผู้ค้าสลากต่างโทรศัพท์เช็กข่าวดังกล่าวว่าใครเป็นคนจ่ายเงิน ก็ยังไม่มีรายใดยอมรับ และเชื่อว่าคงเป็นไปได้ยาก เนื่องจากนิสัยของผู้ค้าสลากค่อนข้างมัธยัสถ์ไม่จ่ายเงินให้ใครง่ายๆ หรือไม่ก็เป็นการปล่อยข่าวเพื่อให้บรรดาห้างสรรพสินค้าในสี่แยกราชประสงค์ลงขันเหมือนกันก็ได้
เดินหน้าแจกที่ดินคนจน
ด้าน นพ.พฤฒิชัย ดำรงรัตน์ รมช.คลัง กล่าวว่า ช่วงหลังเทศกาลสงกรานต์ กระทรวงการคลัง จะเริ่มลงพื้นที่ตรวจสอบความคืบหน้าโครงการจัดสรรที่ดินราชพัสดุ 1 ล้านไร่ ที่วางเป้าจะจัดสรรในปีนี้ 1.5 แสนไร่ เพื่อให้ประชาชนมีที่ดินทำกินและมีภาระค่าเช่าไม่สูงเกินไป โดยจะมอบที่ดินให้ประชาชนใน จ.กาฬสินธุ์ กาญจนบุรี และราชบุรี เช่าในราคาถูก และจะตรวจดูความคืบหน้าโครงการแก้ปัญหาหนี้นอกระบบควบคู่ไปด้วย m